لحسين بن بوشعيب ( تولد و مات ف سلا، 4 أبريل 1921 - 16 أبريل 1951)، لمعروف بسميت لحسين السلاوي كان مغني و ملحن مغريبي، من لمغنيين اللوالا اللي تسجلو و أتروا ف لموسيقى الشعبية د لبلاد. السلاوي كان من بين لمغنيين اللوالا اللي دخّلو آلات جديدة للموسيقى د لمغريب، بحال لعود و لكامانجا، اللي جابهم حيت كان مبلي بلأغاني لمصرية ديال محمد عبد الوهاب. السلاوي كان هو أول مغني مغريبي سجل مع ستوديو دولي، و أول واحد دخل لمونولوݣ و لموّال ف لغنا. مات لحسين السلاوي ف عام 1951، و كانت عندو يا الله 30 عام. السباب ديال لموت ديالو ما معروفش، كاين اللي تيقول باللي مات بلمرض ديال السل، و كاين اللي تيقول باللي مات بالسم. تولد لحسين السلاوي ف 1921 ف سلا، و ماتليه بّاه ف 1923، ملّي كانت عندو غي عاماين. دوّز صغر صعيب و كانت عائلتو ما عندهاش. خوه لكبير عبد الله مات ملّي كانت عندو 14 لعام ملّي شارك ف مظاهرة د لوطنيين لمغاربة ف وقت لإستعمار لفرانساوي. بقا لحسين مع مّو (عيشة الرباطية) وخواتاتو التلاتة زهرة وفاطمة و أمنية.